khistorydata/jeongjo-sjw-relations huggingface dataset:
정조 5년 · 목
大司成徐有防啓言。本館典僕。其數屢千。守護 聖廟。接濟賢庫。凡干策應。多靠此輩。而朝家之許設懸房。納贖於三司。應役於本館。使之取制資生者。法意甚重。而挽近以來。閭巷私屠。日熾月盛。三司出禁。雖云相贖續。終莫之嚴遏。畢竟失業難支之弊。專歸於典僕。而其外三司禁吏輩。各其出禁之時。若或未得私屠。拖過時限。則輒以懸房陳肉。謂以疊屠。非理徵贖者。尤係渠輩呼冤之端。雖以太常造脯之規言之。牛隻日字。俱有定式。而內腸之屬。不出寺門之外。明有法令。則貢人之每當造脯。廣限濫數。街路發賣。無異懸房。此又萬萬寒心。至於三法司下隸之稱以告祀。每年十月。任自私屠。狼藉取用。已非法司下屬所可爲之事。而況又前期月日。多數濫屠。甚至於一曹一司之內。吏吏皆屠。隸隸皆犯。互相賣買。不少顧忌。在用法之地。而先自犯法。無可禁之人。故愆恣行冒犯。究厥所爲。尤極痛駭。當此典僕輩失業奪利之時。一有此弊。猶爲矜惻。況兼而有之乎。若此不已。則終無支保生活之道。自今爲始。太常及三司。凡係冒法爲弊之如上項所陳者。劃卽痛禁嚴斷。俾朝家之法意。無或大壞。典僕生涯。不至全失。而若或不有申飭。復踵前習。則自法司。毋爲例徵。隋現嚴繩之意。請出擧條分付。徒之。
정조 5년 · 강
玉堂陳勉聖學。賜批。校理李敬一。副校理洪文泳李兢淵。修撰朴天行。副修撰權以綱。
정조 5년 · 목
批以。好矣。當留意矣。
정조 5년 · 강
命前判書蔡濟恭敍用。
정조 5년 · 목
敎曰。前判書蔡濟恭。給牒敍用。
정조 5년 · 강
永禧殿參奉洪守榮。命令本道。申飭上送。
정조 5년 · 목
敎曰。付初仕。欲慰 慈宮也。從此可以有承 候之人。殊覺甚幸。 永禧參奉洪守榮。令本道待來月。各別申飭上送事。分付。
정조 5년 · 강
以趙時偉爲承旨。前望也。
정조 5년 · 강
命宣傳官參上之代。各別擇差。
정조 5년 · 목
敎曰。宣傳官中。當此承傳乏人之時。宜有變通之道。堂上岐李禹鉉方帶他輪番之仕。改差。今日政。承傳宣傳官陞資人。其令序遷單付。參上之代。各別擇差。
정조 5년 · 목
敎曰。未肅拜受由兵曹堂上許遞。今日政差出。○以鄭昌聖爲兵曹參判。洪檢爲同義禁。○兵曹啓言。新除授參判參議參知。卽爲牌招。請推移入直。允之。敎以。參判仍任前職。今日政差出。○以鄭一祥爲兵曹參判。
정조 5년 · 강
注書徐美修。以右議政李徽之附奏啓。
정조 5년 · 목
書啓以爲。臣奉聖諭。傳諭于右議政所住處。則以爲。臣向日所犯。旣不能董飭具僚。班儀褻慢。又未及參拜 崇陵。負罪之蹤。義固斂退。謹當構入文字。仰暴微懇。而王人遠留。尤增惶懍。亟命召還云矣。旣承偕來之命。始爲仍留。
정조 5년 · 강
右議政李徽之陳箚自引。賜批。
정조 5년 · 목
箚略曰。臣罪在罔赦。罰止薄罷。恩敍旋降。寵除復畀。近侍特宣敦召之命。臣誠感泣。不知所以也。向日 園陵幸行時。陪班之全不成樣。極涉䙝越。臣忝居三事。未飭百僚。有此無前之擧。至若 崇陵展禮也。未承先詣之命。恭隨後衛之外。參班莫及。雖緣事勢。亦涉偃便。臣旣有不善董率之失。又有自歸冒犯之科。一則臣罪。二則臣罪。亟收新命。特賜斥退。批以。昨於史官之去。略申心曲。而至於敦迫。未遑詳悉。旣乖禮待之義。重違虛佇之心。經宵斂歉嘆。無以爲言。續見來上疏本。一味牢讓。無意出肅。卿胡不念予至意至此也。況今春寒尙峭。無異嚴沍。此時江外興居凡百。必多齟齬。蓋爲卿虞慮。不置于中。向日處分事。眞所謂遂事勿說。從玆以往。凡於振勵董飭之方。予與卿。尤宜相須共成。勉其所不勉。面前當務。亶不外是。若乃慰解之語。猶屬虛僞底事。於戲。君臣之間。尙云貴在誠信。矧伊元首股肱之際也哉。卿其諒事勢之不得不然。念大義之不可不尊。當日入城。仍卽謝命。以副予側席之企也。似聞卿所止住之處。距四忠祠不遠。卿之是歲在是任。予每自語于心曰。天道不可誣也。日昨致侑之班。卿之未參。豈非欠事。祠在咫尺。奚論越境。卿於還程之路。歷瞻而回也。仍命使偕來史官傳諭。
정조 5년 · 강
祭酒宋德相疏請院儒勘律之命反汗。賜批。
정조 5년 · 목
疏略曰。伏聞李忠佐者。上言駕前。藉臣爲言。至有院儒勘律之命。此事本末。臣實與聞。則彼之擧臣。亦或無怪。而言有先後。事有終始。則彼之就其中間未定言。而執爲嚆矢。以誣聖聽者。寧不駭歎。至於院儒之罪。卽臣之故。臣於此萬萬惶愧。尤何敢晏然泯默。不請竝案之誅乎。蓋此事儘有曲折。李家入葬之初。院人卽報於臣。謂是朴姓人三塚。前所掘移之地。而今又有此。臣不勝驚駭。卽令報官掘去矣。今忠佐上言。只以臣中間與院任相爲覆難之語利於己者。藉以爲說。甘心欺誣。可勝痛哉。伏念。道峯體例素重。亞於太學。故齋任差出。不以本土。必遴選京裏有地望之士。一如太學之規。雖或院任有過。朝家處置。亦必以禮。以存可殺不可辱之義矣。慈者。照律之命遽下。道臣乃有行關推捉之擧。此實道峯無前之規。而使出入泮庠之章甫。拘繫於鄕獄。亦非聖世之所宜有也。且設令院任。於此有失。其心不過爲賢院禁護而已。非如私山挾私禁葬之爲。則今遽加以縲絏桎梏。不亦過乎。乞垂諒察。亟賜反汗於院儒處分。竝命斥罷臣職。批以。本事。卿之兩度題辭。凡屢百餘言。而明白洞快之故。予則篤信于卿。未始致疑於卿之反決前案。但令委之道伯。作梗之人。以其罪罪之矣。今看疏辭。卿之處決。旣有先後之別云爾。則從後施行。無所不可。而至於掘塚。因 三朝受 敎成憲。向於各 陵寢案山相望之地。有新舊許多衆塚。而不惟不掘。又不平土。竝付勿論之科。 聖祖受敎。行於 陵寢。而不行於院宇。可乎。卿之前決之題。有 陵園所不禁者。學宮豈可禁之之語焉。可謂的磪。猶慮卿之未聞有受 敎。申及至此。卿其諒悉也。仍命遣史官傳諭。
정조 5년 · 강
同義禁李柱國避嫌乞遞。批令該曹稟處。
정조 5년 · 목
柱國與判義禁具善復。有內外從應避之嫌也。
정조 5년 · 강
掌令兪岳柱上疏懲討。仍乞遞。賜批。
정조 5년 · 목
疏略曰。近日以來。隄防不嚴。王綱未振。至於全[金:I-PERSON]載默事而極矣。唯彼載默。托以其祖之訟冤。敢請文字之刊除。肆然發口。略無顧忌。其心所在。未可知也。其祖安老。旣伏王章。名在罪籍。則容喙於莫重之文字。生心於義理之關頭。如此凶醜。若不嚴加懲治。則其何以樹國綱乎。徒配之律。失之太寬。臣謂金載默。亟令該曹。絕島定配。以正其罪。至於沈絧之之漫漶臺啓中措語。遠引出繼後寸數。欺罔天聽。覬其僥倖者。亦可見隄防之不嚴。而世道之變怪也。沈銗之於賊★(金+奕)。實爲從兄弟之間。則言議之相通。勢所必至。猶不畏戢。偃處城闉。及夫臺啓之發。始有北關之配。此猶寬大之典。而其子絅之。乃以不當之說。敢有稱冤之擧。有若非罪而橫罹者然。此而不治。則凶徒逆孼。將無所懲畏。其在杜後弊之道。決不可徒流而止。臣謂沈絅之亦爲嚴刑遠配。斷不可已也。念臣本以庸下之賤品。猥蒙拂拭之洪恩。今玆掌憲之命又下。非但蔑效之地。自量甚熟。素患痰癖之症。添谻於換節之時。轉動無路。乞許鐫削。俾得調治焉。批以。首陳事。當從不從。豈無意也。金載默事。沈絅之事。所請雖然。近不用刑。業已酌配。今無可論。爾其勿辭察職。
정조 5년 · 강
命平安道暗行御史柳誼。姑先削職。
정조 5년 · 목
敎曰。今則書啓。旣因大臣筵奏。有回啓之命。可謂究竟。御史之情與罪。前此備忘與堂批。言之悉矣。以罪較情。情或可恕。平安道暗行御史柳誼。姑先削職。
정조 5년 · 강
重推入直騎堂趙時偉。
정조 5년 · 목
政院啓言。更鼓申飭。前後嚴截。況有昨日飭敎之後。固當十分詳審。而俄者二更一點。只擊四次。不滿五數。徑打二點。事極該駭然。當該入直騎堂。不能檢飭之失。不可無警。請從重推考。允之。
정조 5년 · 강
命習讀嚴加科治。巡將罷職傳旨捧入。
정조 5년 · 목
兵曹。以鍾閣習讀申錫範。敦化門傳漏軍朴乭金。巡廳管牌金海得。更査稟啓。敎以。當該習讀。依前草記。嚴加科罪。設置巡將。不但巡衛。乃所以統察闕外更漏等事。則昨果枚擧報本曹乎。不然則此特一偶官。革亦無妨。該巡將竝以罷職傳旨。令政院捧入。
정조 5년 · 강
命李得臣。先施竄配之典。
정조 5년 · 목
領議政徐命善啓言。向來李得臣之疏。跡涉不誠。罪在無嚴。而請削請鞫。俱未蒙允。畢竟律名。不過遞差而止。揆以國體。寧有是哉。臣謂李得臣。姑從末勘。請先施竄配之典。從之。
정조 5년 · 강
拿處典籍金文瑞。中學訓導韓聖煥。
정조 5년 · 목
大司憲嚴璹啓言。俄者外班成列時。將入之際。有成均館官二人。緩緩追到。大臣使之還退矣。方當百僚恬嬉之時。不可無警飭。臣謂二人。問名拿處。從之。
정조 5년 · 강
命時囚吳命久具明遠照律。
정조 5년 · 목
知事具善復啓言。時囚罪人吳命久具明遠。旣有照律之命。而此與科場用奸有異。以干涉科場律。旁照勘律。請杖一百徒三年。允之。敎以。以不應爲公律勘罪甚好矣。
정조 5년 · 강
命吳載光。內職堂上窠調用。
정조 5년 · 목
兵曹判書洪樂性啓言。全州營將吳載光。昨年十二月辭朝。而因母病危重。不得發行矣。今年則以其親年。呈狀乞遞。而辭朝之後。雖緣情理之切迫。不卽赴任。然揆以事體。極爲未安。不可循例改差。本職爲先罷黜。其罪狀。請令該府處之。允之。敎以。辭朝後未卽下去。聞渠情理似然。宜有參恕之道。而此人之積屈至此。親年過限者。實由於屢歲靳點而然。況有一二前例云。前例則雖不可每每循用。而事狀旣如彼。內職堂上窠調用。
정조 5년 · 강
勘放時囚具埉等。
정조 5년 · 목
義禁府啓言。時囚罪人具埉。糶糴代捧之數。至於一千餘石之多。杖八十收贖。奪告身三等。忠州牧定配。而以親年八十一。收贖放送。李喆運。統穀未捧五百餘石。自營門勘簿之後。不卽準捧。杖一百收贖。告身盡行追奪。前以他罪。徒三年定配於泰安郡。以議啓內辭意。添書於前罪目。還發配所。孫相龍。莫重還穀。以錢代捧。歇價貿入。立本取剩。杖一百收贖。告身盡行追奪。博川郡流三千里定配。具明遠吳命久等判付內。具明遠。以武夫干涉士子之事。已極不緊。紹介換手。用情科場。不可無別樣懲治。以勵他人。吳命久。無論當初受囑與從後逞憤。均之爲不有國法。容奸科事之歸也。具明遠。母年八十一歲。而無兄弟獨身云。杖一百徒三年。依律文收贖。告身盡行追奪放送。吳明[命:I-PERSON]久。杖一百收贖。告身盡行追奪。忠州牧徒三年定配。而依例發遣府羅將。請押送于各其配所。允之。敎曰。有功議者。各減一等。
정조 5년 · 강
命申錫範勘處。南履五等照律。
정조 5년 · 목
義禁府。以申錫範拿囚啓。敎以。當律勘處。又啓言。東所衛將南履五。南所衛將李顯福。宣仁門守門將李宗郁。通化門守門將李廷獜。曜金門守門將李英義等。令該府從重勘處事傳旨啓下矣。履五顯福。今方待命。卽爲拿囚。宗郁廷獜英義等。方在入直云。待其替直後拿囚。敎以。竝以草記照律。
정조 5년 · 강
勘放時囚南履五等。
정조 5년 · 목
義禁府。以時囚南履五李顯福李宗郁李廷獜李英義等。各杖八十收贖。奪告身三等啓。敎以。所當如律勘處。而姑爲分揀。更觀勤慢。亦無所不可。本律。以公罪勘放。
정조 5년 · 강
遣承旨。詣 社稷。奉審摘奸。
정조 5년 · 강
詣 景慕宮展拜。
정조 5년 · 목
具翼善冠袞龍袍。乘輿由月覲門。詣降輿所降輿。入齋室。詣版位。展拜畢。奉審後。還入齋室。少頃出齋室乘輿。予曰。昨日䆁菜時。欲爲摘奸而未果矣。下番翰林馳詣泮宮奉審後。諸執事擧案。以爲收來。由日瞻門。入月覲門。降輿入映花堂。
정조 5년 · 강
召見直提學鄭民始。左承旨朴祐源于映花堂。
정조 5년 · 목
予曰。李敬養之爲人。極甚端潔。凡百擧行。想必善爲矣。祐源曰。然矣。予曰。近欲以承宣召用。而姑無暇隙。故未果耳。予曰。收租事。尙不行關云。此是不成說矣。民始曰。行關之尙此愆期者。以其無該堂故如是矣。予曰。斯速擧行。
정조 5년 · 목
予曰。昨因京兆堂上擧條。鄕儒之稱以修理。設廳留京之類。使之嚴加禁戢。而自昔屢有奉審之擧。不能的知。只禁樵牧。未知其後凡係禁養之節。連爲申飭乎。令道臣。今春巡路。三陟府俗稱 陵寢基址禁養與否。親審後狀聞。予曰。爾之馳往泮宮時。大司成已爲出去乎。載瓚曰。罷享後卽爲出去矣。予曰。卿宰侍從罷削人。自吏曹抄啓事分付。
정조 5년 · 강
假注書徐美修。以右議政附奏啓。
정조 5년 · 목
書啓以爲。臣奉聖批。傳諭于右議政李徽之所住處。則以爲。恩諭字字懇至。惶隕感激。他不暇顧。謹當卽日趨進云矣。大臣今方造朝。臣則先爲入來。
정조 5년 · 강
命萊伯狀啓。明日次對稟處。
정조 5년 · 목
東萊府使趙英鎭狀啓以爲。倭人貢獻。送使出來。旣有條約定數。則己亥送使之踰年愆期。已極駭痛。敢引一時權許之例。有此格外停止之請者。尤爲無嚴。凡於書啓契。對馬島主之直爲呈納。自是應行道理。則今以奉行之名。肆然代呈。極涉猥越。今不可襲謬封上。觀其動靜。追于狀聞計料。敎以。交隣柔遠。固是有國先務。而彼我之際。納條昭載。則不可創出別例。在前雖有一二可援之事。時勢差異。數爻不同。朝家之設置邊倅。俾掌鎖鑰之任。豈獨爲捍禦也。凡有事爲。但當遵守劃一之成憲。無或毫釐之差謬可也。今乃不此之爲。殆若膽報簿牒者然。至以觀其動靜。追于狀聞爲言。邊臣體面。寧容如是。馬島形勢之近益凋殘。雖不待彼人之言。而已所稔聞。在本倅之道。當以守法爲言。此狀啓。終涉礙眼。下廟堂。明日次對時稟處。萊府任譯號令。素稱大行於島夷。此等之事。不徒不能據理切責。無例之私書捧上。又果有例否。亦令廟堂。考例以奏。
정조 5년 · 강
罷兵曹參知金光岳職。
정조 5년 · 목
兵曹啓言。凡更鼓連打五數而後。始打他點。例也。而今夜二更一點。不滿五數。徑打二點。事之駭然。莫此爲甚。漏局官員。令攸司從重科治。該所衛將部將。初未能檢飭。又不得覺察。請竝令該府。拿問處之。敎以。再昨。因誤傳更鼓事。申飭何如。則昨夜又復誤打。而時未夜深。本曹初不提飭。今以未檢飭未覺察之罪。惟事移咎彼衛將部將。雖甚疲★(忄+留)。獨不冤乎。不徒此也。昨夜二更誤錯之後。又於四更。又有誤錯之擧。而本曹只言二更。其可成說。以此以彼。萬萬駭然。當該草記堂上罷職。
정조 5년 · 강
命李彥儒嚴問捧招。
정조 5년 · 목
忠勳府啓言。李光奎。自利川縣捉來於忠州地。今日始爲押付。故嚴加盤問。則所招內。去臘月間。與忠義李彥儒。同在勳府直房。彥儒曰。韓灌爲人子。母死而能知奔喪。亦可奇矣。言甚怪駭。故聞而微哂。其後與韓灌。同往李彥儒家。頭面之時。彥儒不敢爲一言半辭發明之計。則適於同月望間。與愼★(亻+甲)相逢。以其日彥儒云云之說。果爲酬酌的實云。其所納招。旣與韓灌所傳愼★(亻+甲)供辭。相符無疑。此外更無他可問之端矣。敎以。李彥儒之爲元犯。明若觀火。詞證俱備。到今雖欲發明。萬無推諉之端。以此意。令該府。李彥儒處。嚴問捧招後。只捧遲晚以啓。若不直招。當限死加刑。斷不饒貸。今日內開坐事分付。○義禁府啓言。李彥儒只捧遲晚以啓事命下矣。臣等開坐。百端嚴問。彥儒自是獰悍巧慝之類。只稱曖眛。終不承款。萬萬痛惡。平問之下。萬無取服之道。何以爲之。敎以。加刑取服。無所不可。而今已夜深。卿等退去。更待下敎。
정조 5년 · 강
勘放時囚申錫範。
정조 5년 · 목
義禁府啓言。申錫範。杖八十收贖。奪告身三等。請放送。允之。敎以。如有功議。各減一等。
정조 5년 · 강
召見承旨金宇鎭鄭志儉于誠正閣。
정조 5년 · 목
予曰。兵曹參議李晉圭肅拜與否知入。予曰。吏曹堂上入來開政乎。宇鎭曰。吏判則俄下疏批。故今將出牌。吏議則今又呈疏云。故未更出牌矣。予曰。政官牌去來催促。其入來與否知入。予曰。明當出題。試于摛文院。爾等趁早齊會是院。予曰。趙興鎭入來乎。志儉曰。今方來待闕外矣。予曰。開門標信。當下政院。趙興鎭使之入來。予曰。直閣明日入來乎。志檢曰。當爲入來云矣。予曰。心經分付弘文館。卽爲捧入。
정조 5년 · 목
予曰。日前下敎。固以體禮間事。故有是譴責之敎矣。右議政李徽之曰。臣之罪過。非但爲不能董飭百僚。身自冒犯。日前譴責之敎。臣不敢有所逃矣。予曰。  穆陵展拜時。陪班之不參。無或怪也。而至於行到 崇陵洞口。環視左右。只有右參贊刑判數箇人。無他一人隨班者。揆以事體。全不成說矣。徽之曰。此係紀綱所在。尙不勝驚駭矣。予曰。不參陪從人員。欲爲譴責。而殆同誅之則不可勝誅。故於卿不得不有所責敎矣。卿其繼自今。益加董飭。無如前日之事也。命善曰。百僚之不能察飭。非但爲右揆之責。亦是臣之平日不飭百僚之罪矣。徽之曰。臣之復叨此任。非可堪承。而惟以聖眷之至重。兹敢入來。而實無以仰塞恩毗矣。予曰。卿言太過矣。卿之入來時。歷拜四忠祠乎。徽之曰。果爲歷拜矣。予曰。善爲矣。徽之曰。臣頃伏覩傳敎下者。尙不勝感泣。而非但臣家爲私事幸矣。又當今年。 先大王換授受之際。正大光明之義理。尤益彰明矣。予曰。御史書啓。昨已批下。卿其見之乎。命善曰。見之矣。命善曰。卽見萊伯狀啓。則謂有舊例。彼夷之所請。先自擅給。此非嚴約束之意矣。予曰。戊子壬申等年。果有入送使停止之事乎。命善曰。前或有如是之事。而果爲有故而停止矣。予曰。前有許給宴需之事乎。命善曰。前者許施。或有多寡之不一。而今此府使。視若恒例。不以狀問聞。先爲劃給者。事極駭忽矣。予曰。 先王朝許給公壯作米。蓋出於交隣柔遠之義。而今予惠澤。未施於下民。先及於島夷乎。至於守土之臣。固當敬守邊境。嚴遵約條。無使彼夷。售其奸計。重其體統。以尊朝廷可也。而今此許施者。殆同爲人干陰。事極可駭。說者曰。島夷方有倒懸之勢。而若不許施。則必致生梗之慮云者。固當狀聞後擧行之事。而焉可以徑自擅給乎。命善曰。啓中之言。所謂更觀動靜之說。進後狀聞之言。俱涉駭然。事當先罷後拿。而曾以安東事。已有拿來之命。先施罷職之典。任譯則從重決棍宜矣。予曰。島夷之私書。其果捧納乎。命善曰。任譯果爲捧來。而府使則卽爲嚴辭退却云矣。予曰。訓將今此入來。予用嘉悅。而病後筯力。亦可謂老益壯矣。命善曰。果如聖敎矣。予曰。此非爲渠之地。實是爲國之幸。知事具善復曰。伏承下敎。不勝感泣。而臣安敢當此恩敎乎。予曰。禁御兩將。今亦在座。而默數朝著。實無任將之人。極可悶慮矣。訓將得其合用之人乎。善復曰。頃於將臣之望。只以二人擬入。臣亦不勝其悶切矣。予曰。平安兵使。誰可爲之乎。命善曰。捕將中可以差送矣。予曰。統制使從速下送也。命善曰。統制使聞其親病。勢難赴任云。故臣以抑情赴任之意。已爲申飭矣。予曰。禁營文書磨勘事。雖以其時注書誤傳之致。而該營之如是擧行者。果不善爲矣。其時下敎。固以大體而言之也。非謂破東補西之意也。命善曰。此雖誤傳之致。而如是磨勘者。未免其不能詳審之責矣。予曰。寧有是乎。予意則固在於申飭。而豈爲其分銖升合而然哉。命善曰。誠如聖敎矣。副司直李柱國曰。臣營所管中。年來虛錄者。當以依下敎蕩減乎。命善曰。虛錄中亦有可捧者。固不必以一例蕩減矣。予曰。御管貿米事。已作成憲。而與他有異矣。何必以萬兩爲限乎。命善曰。此則有其限數。然後可無後弊矣。予曰。各營別備。輒至萬緡云。何以區處乎。事當用於軍物旗幟改造之時矣。善復曰。旣是別備。則固當取用於此等所入。而人皆有染手取謗之嫌。故初不設施。是爲可怪矣。予曰。惟在操心之如何。何必以是爲嫌。而不爲改造乎。命善曰。卽宜申飭將臣。以爲取用於軍物之需好矣。善復曰。臣於都監看役時。江華貸用木一百十同中。先以三十同備償矣。予曰。軍門之事。悉委於卿。卿若有中途之廢。則今日之言。必有前後之異。豈不爲惕念處乎。善復曰。伏承聖敎。不勝惶感。而非臣之所可堪承矣。予曰。俄以箕伯事。卿有請罷之言。而予則以推考爲敎者。良有以也。大抵君臣之間。貴相覆難。若以卿言某事。而予其從之。予言某事。而卿其順之。則豈有以都兪吁咈之美哉。至若觀予所意。一事承應。則是所謂君臣出言。莫敢矯其非者也。且於酬接之間。誰知其烏之雌雄乎。卿於此等處。益宜交勉者也。命善曰。聖敎至當。而旣承此敎之後。若或有忘公懷私之人。則卽是負殿下之臣。敢不奉承乎。予曰。以近來言之。凡百有司之臣。不自擧行。至以些細之事。輒皆登聞。必請上裁。予固有難於酬應。而百執事親自爲之。豈不惱神哉。每致如是。則堂陛無級。終難振刷之道矣。命善曰。此是臣等之罪也。予曰。軍器寺事。不可不從速釐正。而去秋所燼矢鏃之經費。當爲幾何乎。予曰。經費一節。予實難之。交子弓百餘件。先爲造出。而其所應費。劃卽磨鍊也。善復曰。謹以從速造成矣。予曰。訓局掌務郞廳。時或入來於近密之地。不可不詳審擇差矣。善復曰。臣亦擇人以差矣。予曰。軍職廳事。全不成樣。予甚爲悶矣。孫相龍何以至被謫之境乎。徽之曰。以其逋穀事。有是論罪矣。予曰。李彥儒事。極陰譎矣。旣有朝官之名。而作此如許之事乎。命善曰。本是凶獰之人。而今此現發於此事者。亦云幸矣。予曰。近不開講。故儒臣久不見矣。日前陳疏中。循私蔑公之說。太涉過矣。副校理洪文泳曰。臣以區區之意。欲效一日之責。如是敢陳矣。命善曰。柳誼書啓中。關西營穀加分。旣在令後。則今此犯禁。固是法外。而其與嶺伯所犯。雖或有多寡之別。而旣有嶺伯之處分。則似無異同矣。予曰。孟山寧邊德川渭原所犯之穀。當爲幾包乎。徽之曰。所分之穀。多至數萬石。而其犯分。或與他道有異。蓋四都[郡:I-LOCATION]之穀。或稱補營。或稱蔘價。預爲加給者。已成謬例。年前臣之待罪箕營也。不得不依前襲謬矣。命善曰。全伯之報備局者。曾有拯劣米待秋徵捧之敎。而今此惠廳之發關者。必以今春督捧云云。臣則謂旣有待秋之令。而更以今春徵納。則似有民怨之端矣。予曰。事不成說矣。寧有如許道理乎。此委折。惠堂似必詳知矣。鄭民始曰。向於發關時。必是混入而然矣。予曰。此可謂失信於民也。卿其卽爲收關。以復待秋之令也。
정조 5년 · 강
命統營康營矗營。習操巡點竝停止。
정조 5년 · 목
領議政徐命善啓言。統制使徐有大狀啓以爲。兩南舟師春操合設當否。令廟堂稟旨爲請。全羅兵使李鼎炳狀啓。以五鎭營三山城珍島獨鎭等巡操及營城將巡點。依例擧行事。令廟堂稟旨爲請。慶尙右兵使申應周狀啓。以今春習操及營城將巡點一款。令廟堂稟旨爲請矣。毋論習操與巡點。請竝姑停止。竝從之。
정조 5년 · 강
許施完伯拯劣米退捧之請。
정조 5년 · 목
領議政徐命善啓言。卽見全羅監司徐有隣備局報辭。則拯劣米。昨年因道臣狀請。備局回啓。以待秋退捧之意。已有行會。而今又惠廳關內。乙未以後各年拯劣米。一倂收捧。添載上納事知委矣。方當新春。民窮轉甚。裝載不遠。催科旁午。此時拯米之一時竝督。實有民情騷擾之慮。依前回啓。待秋擧行爲請矣。當初惠郞所懷。似指大體而言。未必謂目下之徵捧。而徑先發關。致此擾民之端。事涉不察。當該堂上推考。拯劣米退捧事。請依報辭施行。敎以。此無異失信於民。依爲之。他道。以此意枚擧論理。卽爲行會事。分付該廳也。
정조 5년 · 강
命漂民出送回咨。撰送灣府。轉致北京。
정조 5년 · 목
領議政徐命善啓言。漂民出送咨文。才已來到。以來頭使行伸謝之意。令槐院撰出回咨。定禁軍。給馬下送于灣府。使之傳給鳳城將處。請以爲轉致北京。從之。
정조 5년 · 강
差下備局堂上金鍾秀金熤李命植。貢市堂上洪樂性。堤堰堂上金熤蔡弘履。
정조 5년 · 목
領議政徐命善所啓也。
정조 5년 · 강
遞工曹判書尹東晢。參判沈墢。參議朴起釆。
정조 5년 · 목
領議政徐命善啓言。水部雖是閑局。亦有事務。而見今三堂。俱是老病之人。凡百擧行。多有委屬之慮。請竝改遞。敎以。工曹三堂許遞。
정조 5년 · 강
遞 宗廟都提調徐命善。
정조 5년 · 목
領議政徐命善啓言。臣之病情。雖或少差。尙難爲人矣。況今數司提擧之任。實難承膺。而至於 宗廟提調。則尤難奉行矣。且聞。明日卽是奉審之次。而以臣病狀。萬無赴進之望。特推生成之澤。俾獲調安之道。敎以。領相旣有陳請。春奉審又在明日云。領相兼帶 宗廟署都提擧之任。今姑勉副。
정조 5년 · 강
命南漢義僧番錢。無遺上納。
정조 5년 · 목
惠堂鄭民始啓言。南漢義僧番錢。例於當年內收捧。以爲排朔分俵者。而昨年所納。未收頗多。曾已發關催促。而尙未畢納。此亦係是軍需。則若是稽留。誠極未安。該邑守令。有難一一論責。不能董飭之諸道道臣。竝推考。使之各別嚴督。今日月內無遺上納之意。請申飭。從之。
정조 5년 · 강
緘推箕伯鄭尙淳。拿處安梱李漢昌。
정조 5년 · 목
領議政徐命善啓言。卽見平安道御史柳誼書啓。則監司鄭尙淳。以營例未定。邑穀有欠爲言。未知本營事例之如何。而莫重國穀。有此虧欠。至登繡啓。比諸嶺南。雖有多寡之懸殊。不飭之失。宜無異同。罷職。兵使李漢昌許多臚列之罪。不可不一番覈處。令該府拿問定罪。其餘守令邊將。請令吏兵曹稟處。從之。敎以。今聞卿言。道伯事則事實或不無襲謬者。右相亦以爲。在營時。不得不循用此例云。然則不可不一問後處之。姑先緘辭。從重推考。兵使李漢昌。令該府拿處。
정조 5년 · 강
命東萊前府使尹師國。令該府嚴問照勘。任譯。令新府使從重決棍。
정조 5년 · 목
領議政徐命善啓言。卽因東萊前府使尹師國狀啓。以已亥條八送使停止事。枚擧任譯手本。而判付內。有下廟堂考例稟處之命矣。近來倭人。每以馬島之殘弊。爲藉口之資。入給米未木。必欲預受。進獻物種。惟事停退。固已萬萬痛惡。而送使停止。雖有數次已例。八送使之一時盡停。初有事。則身爲邊臣。不思如法遵守。敢以更觀動靜之說。率爾陳啓。有若居間往復者然。設置邊臣之意。果安在哉。東萊前府使。方以前任安東事。行將就拿。令該府別爲問目勘處。訓導別差。則雖有大於此者。所當周章榦旋。期於無弊。而此等無前例之事。曲循彼意。奉行私書。轉報守臣。以至登聞之境。若有嚴畏朝廷之心。安敢乃爾。當該任譯等。令東萊新府使。大張軍威。從重決棍。使彼人。請俾知懲戢。從之。敎以。東萊前府使尹師國。令該府嚴問照勘。任譯。令新府使從重決棍。
정조 5년 · 목
以李命植爲工曹判書。李萬育爲豐川府使。南寅老爲松禾縣監。李徽之爲摠裁官。
정조 5년 · 강
吏曹判書李衍祥疏陳病狀乞遞。賜例批。
정조 5년 · 강
戶曹參判鄭民始疏辭惠堂之任。賜例批。
정조 5년 · 강
吏曹參議李敬養疏辭佐貳之職。賜例批。
정조 5년 · 강
左參贊李性源陳疏。乞遞太常提擧之任。批令該曹稟處。
정조 5년 · 목
性源與都提調金尙喆。有親査應避之嫌也。
정조 5년 · 강
命時囚徐志逸洪成源等。參酌放送。
정조 5년 · 목
義禁府。以敦化門守門將徐志逸洪成源等拿囚啓。敎以。草記照律。又以笞五十收贖。解見任別敍放送啓。敎以。今番段。特爲參酌。以本律收贖放送。
정조 5년 · 목
予曰。奎章閣直閣。肅拜後入侍。徐鼎修進伏。祐源書策題訖。予曰。都承旨留院。玉堂上下番應製時看飭。其外承旨及翰注與直閣。竝詣摛文院應製宜矣。
정조 5년 · 강
召見承旨朴祐源。直提學徐浩修于喜雨亭。
정조 5년 · 목
浩修讀策題訖。予曰。以姑息爲問者。意蓋有在。諸臣對策。勿爲循例。設弊救弊。務從勤實。以副予發問之意。限人定製進。
정조 5년 · 강
以前檢閱李集斗。還付翰林。口傳也。
정조 5년 · 강
御誠正閣。行文臣應製科次。前直提學徐浩修。直提學鄭民始。直閣徐鼎修。前待敎徐龍輔。待敎鄭東浚。副校理洪文泳。修撰權以綱。左承旨朴祐源。右承旨沈念祖。左副承旨趙時偉。右副承旨金宇鎭。同副承旨鄭志儉。假注書趙興鎭。記事官金載瓚李集斗。
정조 5년 · 목
予曰。三天試券。頗鍊熟。而原弊亦甚勤據矣。民始曰。全篇善作。而逐條及原弊。尤爲勤實矣。予曰。六天試券。極甚精鍊。非實才。不能如是善作矣。予曰。待敎之作。精熟鍛鍊。甚善作矣。浩修民始曰。英華發越。文辭勁悍。眞箇善對策矣。○敎曰。科次居首三中同副承旨鄭志儉。唐馬粧一部賜給。之次三中奎章閣待敎鄭東後對策原弊。當今近來罕見。鄕馬粧一部賜給。三下左副承旨趙時偉。奎章閣直閣徐鼎修。直提學沈念祖。各四書中一件賜給。次上左承旨朴祐源。紙三卷筆三枝墨三笏賜給。次中檢閱金載瓚。紙二卷筆二枝墨二笏賜給。
정조 5년 · 목
予曰。承旨應製試券。善作矣。志儉曰。臣文詞本來拙劣。近緣多年廢閣。所作不過堇堇連脈矣。予曰。非平日熟工。豈能如是精鍊乎。待敎之文。才情過人。綴文亦甚有力。至於原弊。近來罕見矣。志儉曰。果如聖敎矣。予曰。承旨趙時偉之文。頗有才致。亦甚純熟矣。志檢曰。本以有工程實才見稱矣。
정조 5년 · 강
以李昌運爲平安兵使。修薦也。
정조 5년 · 강
命右捕將李敬懋。兼察左捕將。
정조 5년 · 목
政院啓言。左邊捕盜大將李昌運。移拜平安兵使矣。在前如此之時。有他邊大將兼察之例。今番則何以爲之。敎以。右大將兼察。
정조 5년 · 강
以李柱國爲左邊捕盜大將。徐有大爲禁軍別將。口傳也。
정조 5년 · 강
遣承旨。馳詣 景慕宮。奉審摘奸。
정조 5년 · 목
予曰。春雨太頻。誠悶然矣。祐源曰。春日多雨。甚爲農家之憂矣。今日又無開霽之意。無異夏澇。極可悶矣。予曰。昨冬少旱。故春雨似頻。而近間日候。非雨則陰。誠可慮也。予曰。左副承旨入侍。趙時偉進伏。予曰。前嶺伯。何時入來乎。時偉時曰。今日迫昏。似到城外矣。
정조 5년 · 강
遞差兵曹參議李致中。汰拿郞廳李運彬。
정조 5년 · 목
敎曰。暫時考勤慢。而見捉於摘奸者。若是夥然。至於十許名之多。所謂兵曹。卽一冗官。焉用彼堂郞爲哉。入直兵曹堂上。爲先遞差。當該郞廳。問名先汰後拿。近日執法。莫勝於此人。差備所屬。猶思忌憚。無標則有特敎然後許入。徑遞可惜。久任爲宜。前參議趙時偉。仍任前職。
정조 5년 · 강
以閔鍾顯爲承旨。前望也。
정조 5년 · 강
召見承旨徐有防鄭志儉于誠正閣。
정조 5년 · 목
予曰。再昨日應製試券。左承旨見之乎。有防曰。未及見之矣。予曰。同副與待敎之文。俱是善作。予甚嘉尙。而至於待敎之文。可謂奇才。文如其人矣。予曰。金載瓚亦實才矣。且聞自書云。自作自書。呈於二天。非實才而能之乎。予曰。聖學輯要及大學衍義各一件懸吐者持入。予曰。近來文官。留意於文字上。然後方可爲朝廷進用之資矣。有防曰。講製兼行。甚爲作興人才之道。而年少文官。亦必留意於文學。孜孜日月。則文詞才學。必有勝於前日矣。予曰。法之久則弊必生。故予意亦有趦趄者矣。而自前良法美規。雖未始有弊。而末乃弊生一也。故必欲行之。以爲一分勸奬之道矣。志儉曰。講製之法。行之若久。則必有實效矣。
정조 5년 · 목
予曰。 關王廟祭享祭文代押乎。有防曰。代押單子。姑未下之。故未及爲之。而明日傳香。欲同時爲之計矣。予曰。宮墻頹圮處。姑勿更築之意分付乎。宇鎭曰。俄者已嚴飭於該曹及該營矣。予曰。各道審理査啓判付袛受狀啓。何不上來乎。宇鎭曰。諸道狀啓。幾盡入來。而今月則凡係刑獄文書。旣不入啓。故姑留政院。而各道月推狀啓。亦爲留政院。自來月入啓似好矣。予曰。唯。有防曰。兩捕將皆差祭於東南 關王廟。故捕將時訓將當兼察。而訓將之病。實難入闕云矣。予曰。兼察啓辭入之乎。有防曰。入之矣。
정조 5년 · 강
遞承旨閔鍾顯。以徐有防代之。
정조 5년 · 강
以申大謙爲統制使。修薦也。
정조 5년 · 강
命禁漏官。從重科治。
정조 5년 · 목
政院啓言。更漏申飭。前後幾次。而今夜二更四點。疊打七次。事之該駭然。莫此爲甚。當該禁漏官員。令攸司從重科治。該曹堂郞之不能檢飭。亦不可無警。請從重推考。從之。
정조 5년 · 목
予曰。諸守令各奏職姓名。洪州牧使邊得讓以下。進前奏職姓名。予謂得讓曰。洪州卽不治之餘。往其善爲之。得讓曰。謹當誠心爲之矣。予謂寧邊府使李亨元曰。爾之之治績。已自坡州而知之。以治坡州之規。移之於寧邊。則何患不治。亨元曰。臣被天恩。屢典州邑。臣雖至愚。豈不思報效之道乎。予曰。寧邊素稱雄府。地近江邊。尙武之政。着意爲之也。亨元曰。謹當依聖敎爲之矣。命漆谷府使金柱衡以下。一時進前。予曰。爾等下往後。着力善爲之也。
정조 5년 · 강
召見承旨徐浩修。閣臣沈念祖于誠正閣。
정조 5년 · 목
予謂浩修等曰。適閱故事。江都多有御製御書。而每年送中官曝曬矣。今則旣設內閣。凡事無不句管。則只送中官曝曬。事面如何。從今已往。自內閣擧行似好矣。浩修等曰。聖敎誠至當矣。予曰。閣臣旣典書籍。且備顧問。或有考史之事。無春秋兼銜。則毋以擧行。事多掣礙矣。直提學沈念祖曰。臣以御史。往江都時。奉審御製御筆璿籍金寶玉印玉册竹册敎命及其外許多典章文簿之奉安處。充溢楝宇。無異奎章閣也。曝曬奉審等節。此後則旣已內閣擧行。則當有別般定式之道矣。予曰。二直提學之言。誠然矣。
정조 5년 · 강
命江都史閣曝曬。間四年一次爲之。
정조 5년 · 목
敎曰。近因江都內軍器別貯置事。取考 列朝流來所奉璿籍御筆御製金寶玉印玉册竹册敎命及典章文字。文簿浩汗。不啻溢宇充棟。而又聞閣臣之曾經御史人之言。其中所奉典章文字之多。非史閣所比云。可謂外奎章閣也。然而每年曝曬奉審。中使爲之。本閣設置之後。事面自別。此後自本閣專當。凡有奉安。堂郞進去擧行。而曝曬則直閣待敎中一人。間一年下去。一依宗簿史局例爲之。若此則外邑之弊。亦不可不顧。本府所在史閣曝曬。間四年一次爲之事分付。大抵今番定式。雖謂之晚時可也。册寶敎命。册封或登極後。移奉于本府。待可用時。還爲取來。體面莫重。豈可只任中官之手乎。又聞奉詣奉來之際。盛于籠馱之馬。沿路所見。極甚䙝慢云。乙未丙申年間。有 先朝下敎之及此者。欲命釐正而未果焉。此亦追踵之一端。令本閣知悉。議于守臣。奉安節次磨鍊事目。以爲遵行之地。
정조 5년 · 강
以徐浩修爲江華留守。
정조 5년 · 목
敎曰。昨於賓對。已提敎。而一則格例苟簡。一則當此本府本閣有擧行之時。旣經閣職。可謂適會。廟剡勢難爲之。刑曹判書徐浩修。江華留守除授。
정조 5년 · 강
命校讎堂上李衍祥本職政牌及凡公會。毋得懸頉。
정조 5년 · 목
敎曰。重臣方帶劇任。且聞大臣所奏。校讎之役。與校正纂修有異。雖不逐日仕進。隨刊隨校。可以及期云。校讎堂上李衍祥本職政牌及公會。毋得懸頉事分付。
정조 5년 · 강
命內閣之職。兼春秋之銜。
정조 5년 · 목
敎曰。內閣之職。備顧問稽典故。設有考史之事。須兼春秋之銜。可以眼同擧行。況內而承旨翰注三司六曹郞官。外而八道都事評事五道文守令。莫不兼之。則內閣之官。尤不可不兼。此後直提學。視弘文藝文直提學及副提學之例付春秋館修撰官。直閣待敎。隨本品付編修記注記事官。著爲定式施行。如直提學直閣待敎之在承史三司之職者。不必疊兼。竝令該當曹準此施行。
정조 5년 · 강
命沁都册室整頓。奉安御製御筆。
정조 5년 · 목
敎曰。旣有成命。待新留守下去。二直提學。前以御史。備諳府中事。與直閣下去。册室整頓。奉安御製御筆及典章儀軌等文字。亦爲秩秩分奉。新印御製御筆未奉安册室。下去時。一體奉詣。所在各庫內府書籍。逐庫一一曝曬後復命。
정조 5년 · 강
命安州兵營還弊。令廟堂稟處。
정조 5년 · 목
承旨申應顯啓言。臣纔從西邑來。有不可不仰達者。敢達矣。安州民難支之痼弊。卽兵營還上也。前則兵營穀不至浩多。竝本州還分給。一戶所受。不過四五石。數十年以來。兵營穀之在各邑者。兵使次次取來。今幾爲五萬石之多。而傾庫分給。營州分倉之後。一戶所受。殆過折米十餘石。況還穀收捧時。每患濫捧。分糶時奸弊百出。而兵營還弊。尤有甚焉。雖在豐登。猶患難支。則況凶歉之時乎。軍餉之傾庫分給。火非備不虞之道。若使之依法分留。則兵營許多給代之數。無以充給。兵營還穀。限萬石分送於道內穀簿偏少之邑。此後則兵營穀之在各邑者。兵使無得取來之意嚴飭。則在兵營。無耗穀見失需用不足之患。在安州民還上減少。可以保存。請下詢廟堂而處之。敎以。出擧條。令廟堂稟處。
정조 5년 · 강
奎章閣提學兪彥鎬陳箚。請移本院于摠府。賜批。
정조 5년 · 목
箚略曰。移院儀雖已定。地無可施。不可不恢拓改構。則又將費了許多財力。惡在其移置惜費之本意哉。宜於稠廣之地。占得仍舊之所。與瀛館而隣。俾一院之典章。昭代之文敎。皆得以聳聽改觀。有所興起。而茍求可移之處。則禁中諸省。惟都摠府有新舊兩所。曾亦以時屢遷矣。本院不可以遠處。摠府旣有已例。則互相推移。可以得其所而省其費。是豈非一擧而兩利哉。第惟摠府御帖之奉安也。 先朝之所嘗御也。臣爲是趦趄。取考府中故實。則御帖尊閣。初無一定之處。府之所之。隨而移奉。蓋自萬壽舊基。移于東所。自東所又移于舊摠府。以至慶煕昌德宮之兩府。每當時御。遷徙無常。則御帖之移奉。非今斯今也。以摠府還之舊所。以本院移于此處。可謂無妨於公私也。臣近始還朝。時入本院。周覽形便。深惟事勢。終有所不可仍者。旣有區區愚見。而不以上聞。則非所以體我聖上經始慮遠之圖也。略具短箚。仰請睿裁。批以。事不可不先立其大本。本閣設施。雖已有年。以館舍之迄無定所。諸凡規度。咸歸末務。予惟方便之方。未得其哀。閱卿箚本之來上者。旣以職太親地太邃爲懼。繼以費經用營新基爲慮。攷衛府遷府之制。證玉署移署之請。予於是竊有感焉。 孝廟以前衛府住接是舊府。舊府之爲 聖祖所御之所。又可以仰認。如卿之言。則此闕彼闕之府。皆是 兩聖所御之所。尤豈不奇且異也哉。箚中所請依施。伊今以後。閣與府處所當處之處。可謂一擧而兩得。予賴卿稽古之力。多且大矣。
정조 5년 · 강
副校理黃昇源上疏。自引乞遞。賜例批。
정조 5년 · 강
正言李亮載陳疏乞遞。仍懲討。賜批。
정조 5년 · 목
疏略曰。臣性本庸騃。識又魯莾。猥被洪造。忝叩叨臺銜。昨年春投進一疏。妄效論列。而致煩責敎。獲罪巨室。杜門悚蟄。自分爲淸朝之棄物。兩年枳廢之餘。騎省新除。有隕自天。臣闔門感泣。不知死所。日前薇垣特旨。又何爲而至也。咫尺陪扈。逃遁不得。雖未免冒參班行。祗肅恩命。而俯仰慚惶。因仍蹲據。實非私義之所敢。乞垂矜察。特賜斥退。臣於自引之章。固不可贅及他說。而憂憤弸中。敢此冒陳馬。噫。彼國榮。荷聖上不世之遇。而其所營爲。罔非踰分。藉聖上非常之寵。而其所專擅。莫非竊柄。一世之人。孰不知之。而或謂之藎臣。或謂之國邊者。特以明義錄主人。奸肚逆腸。未及彰露而然耳。及夫潛蓄異圖。沮遏大計。天日之明。燭其奸狀。霜雪之威。折其陰萌。向所謂藎臣國邊者。爲負國之一元惡。誅之殛之。何所不可。而一年二年。尙此容貸。罰止放還。臣未知何樣禍機。伏在何處。伏願殿下。快施王章。批以。所陳當留意。爾其勿辭察職。
정조 5년 · 강
知事具善復上疏。請訓局三手糧。令度支依例劃送。賜批。
정조 5년 · 목
疏略曰。臣是空疏庸愚之一武夫耳。一日在任。實有一日之責。而職掌內事。不得不一番論列。恭俟明旨。蓋訓局設置之初。加賦結役。謂以三手糧。而專爲一營接濟。故軍兵之元料兼料。皆出三手糧中。初不相關於度支之元稅賦入。而三手糧中。隨其豐歉。取其放料餘剩。而竝計錢本。或餘萬石。或餘七八千石。以爲經費之補用。一自戊寅年。臣營之兼料變通。一依節目。自戶曹移送兼料米於臣營。歲以爲常。此亦就三手糧中。變通移送者。而非三手糧外之米也。己亥以後。度支該堂。托以庚辰作米革罷。故米總不足爲言。而終不劃送。臣卽移關促送。則又托以一經筵稟。當有區處云云。而因循至今。數十餘年應行之例。忽地防塞。五千軍兵。不得受應受之料。亟令該曹。依例劃送。俾遵節目焉。批以。該曹事似然。本局事亦然。然苟是當給不給者。則失在該曹。自本局行會該曹。爛商決定宜矣。
정조 5년 · 강
命文臣講製追節目。令一提學撰跋。
정조 5년 · 목
奎章閣。以文臣講製追節目啓稟。敎以。與元節目合作一篇。卽令芸閣活印。五件內入。十件西庫。五件院上。而政院玉堂議政府禮曹春秋館五處史庫承文院成均館校書館各藏一件。時原任大臣閣臣時任承旨各給一件。應講製被抄文臣亦給一件。仍令一提學。撰其事實。跋于卷尾。蓋未來許之成效。在諸文臣勉勵之如何。有效無效。雖未可必。惟予區區苦心。竊欲不泯於後也。卿等知悉。
정조 5년 · 강
命朴瑬等捧供。
정조 5년 · 목
義禁府。以泰安郡守朴瑬。實錄郞廳林錫喆崔守忱權儐李燁徐美修。前權管尹陽佑。陰城縣監洪若浩。槐山郡守成光默拿囚啓。敎以。捧供以聞。
정조 5년 · 강
配李恕采于宣川府。
정조 5년 · 목
義禁府啓言。因刑曹啓辭。冬至先來軍官李恕釆。到宣川府落後。而曾經同知中樞云。令義禁府擧行事允下矣。李恕釆宣川府卽其地定配。請仍令押送配所。允之。
정조 5년 · 강
命朴瑬更如嚴問得情。捧草供以聞。
정조 5년 · 목
因泰安郡守朴瑬口招供辭。敎以。素稱猾吏。觀於外面可知。今此口招。極其猥濫。此等無嚴不畏法之類。若後彼抵賴。不可不依法典刑推得情。上項三件事外。下一件刑具事。其所納供。尤不成說。此供辭勿施。各項條件。更加嚴問口招。所犯情節。雖至竟夕。限取服得情然後。捧草供以聞。至於刑具事。又不以手犯節次捧直招。鄕等難免重究。愓念擧行。
정조 5년 · 강
命李宜老等照律。崔守忱等分揀。成光默等議處。李勉基等勘放。
정조 5년 · 목
義禁府啓言。李宜老各條罪犯。俱係不法。請照律。又啓言。陰城前縣監洪若浩還穀代捧之罪。請刑推得情。又啓言。前權管尹陽佑。以還穀未捧爲已捧罪。請刑推得情。又啓言。實錄郞廳林錄喆崔守忱權儐李爗徐美修等。當此史役方張之時。無端以未肅拜懸錄。請刑推得情。敎以。皆以草記照律。崔守忱旣因公故。李爗亦不在京。竝分揀放送。又啓言。槐山前郡守成光默酗杖過度罪。請刑推得情。又啓言。李始喆城餉幻弄之罪。請照律。敎以。草記議處。又啓言。李勉基杖一百收贖。請告身盡行追奪。敎以。功議各減一等。本律不過杖八十或杖一百。律以私罪。徒在迎送之弊。但從本律勘放。又啓言。金履容杖一百收贖。告身盡行追奪。請流三千里。敎以。功減一等。
정조 5년 · 강
遣承旨詣 宗廟 永禧殿景慕宮。奉審摘奸。
정조 5년 · 목
命讀祭報府有防讀奏訖。有防曰。 健元陵獻官。初以鄭昌聖塡差矣。有實★(虫+羔)呈訴。故以尹東晢改付標。則又以犯染。不得人來。未免臨時生事之境。以西溪君塡差。而年過七十。似難行 祀云矣。予曰。然則以昨日入直兵曹堂上塡差。以爲受 香之地。傳 香承旨。往仁政殿月臺。獻官及諸執事申飭整齊然後。傳 香之意分付。予曰。昨日見內閣箚子。則博考故事。儘有所據。文亦善作。予甚嘉乃。舊摠府亦是 孝廟朝直所。則移奉 御製懸版。事不偶然矣。有防曰。新舊摠府。皆是 兩朝所御處。則移居舊摠府。少無如何之端矣。予曰。內閣移設於摠府後。則始成貌樣。誠可幸也。有防曰。聖敎至當矣。予曰。在前江都 御製御筆奉安時。盛之杻籠。馱之卜馬。使一中官陪進。故事面極甚不敬。今則內閣旣設之後。 御製文字。無不句菅。則陪進之際。依新定式擧行。可謂不易之正論矣。有防曰。 御製文字。事體何等重大。而豈敢依前謬例乎。新定式處分。極爲至當矣。
정조 5년 · 강
命夜中開坐委折。問于該府以啓。
정조 5년 · 목
敎曰。昨夜三更初。因朴瑬口招供辭之語。多不成說。有更令捧供之命。而仍有雖竟夕捧直招以聞之敎。夕之爲言。日昃時也。竟夕云者。蓋令待朝開坐。至夕盤問之意矣。觀此草供捧人。開門後卽爲人啓。必是錯看傳敎。夜中開坐之致。然則豈不駭眼。其委折問于該府以啓。
정조 5년 · 강
命奎章閣懸板書堨。
정조 5년 · 목
本閣。以御筆摛文院懸板。今月十五日移奉之意啓。敎以。受敎懸板中。雖大官文衡。非先生毋得陞堂。此十二字。舊本字書多偪仄。不合懸揭。不可不改書。而卽是御製也。雖非御筆。當以紗籠金字爲之。摛文之院四字。旣是御筆。則亦當修改移揚。而摛文之稱。不過本閣別稱之號。與玉堂之一號玉署。侍講之一號春坊同也。本閣原扁。豈可無也。然單書閣號三字。不無戞尊之嫌。以奎章閣學士之署七字。用粉質靑字鐫揭。如是則誠有徇名責實之義焉。移院事實。今三提學撰成記文。用黑質粉字書揭。而奎章閣學士之署七字。字大如殿額。令一提學書揭。受敎。則如橫簇樣橫行書之。字大如禁中門額。令一提學書揚廳事上楹外。沁都奉安閣以外奎章閣四字。令二提學書出。指詣本府與守臣眼同鐫揚。
정조 5년 · 목
以兪彥鎬爲刑曹判書。
정조 5년 · 목
義禁府啓言。時因罪人成光默林鍚喆權儐徐美修洪若浩李始喆尹陽佑。以草記議處照律事。判下矣。成光默。累萬石吏逋收殺之際。自致怨謗。而南鵬益之杖斃。觀其供辭。突人倉庭。拔釰欲奪還簿。故報營刑推云。而人物旣已致斃。則不可全然無罪。以此照律。林鍚喆權儐徐美修等。實錄事體。何等嚴重。而郞廳差下之後。不卽肅命。事極可駭。罪各笞五十收贖。解見任別敍。放送。洪若浩。二百餘石太還代捧。雖因朝令擧行。六百餘石代捧之穀。因循謬例。又不還作本色。罪杖八十收贖。奪告身三等。放送。李始喆城餉各穀虛錄反作及吏奴逋欠之數。至於一千七百餘石之罪。徒三年定配。以功臣子。依法典收贖。告身盡行追奪。又五年禁錮。放送。尹陽佑。在任時還折米二十一石零。以未捧爲已捧。以爲彌縫之罪。告身盡行追奪。又五年禁錮。而黃州牧徒三年定配。請押送配所。敎以。如有攻議。各減一等。又啓言。李勉基杖八十收贖。請放送。允之。又啓言。李宜老。杖一百收贖。告身盡行追奪。請徒三年定配。敎以。功議各減一等。
정조 5년 · 목
義禁府啓言。時囚金履容。杖一百。告身盡行追奪。金川郡徒三年定配。請押送配所。允之。
정조 5년 · 강
召見承旨徐有防。實錄郞廳朴天衡于誠正閣。
정조 5년 · 목
予曰。史局印役。何時可能了當乎。天衡曰。今方連爲校役。若不間斷。則今年內。似可訖役矣。予曰。一日所印爲幾板乎。天衡曰。不過十數板矣。予曰。如此長長春日。所印之數。何其太小也。天衡曰。考見前例。則一日所印。爲二十板。而今番則一日所印。爲十五板。此則無他。工匠姑未手熟之致。予曰。膽錄粉板。郞廳之分謄。適足爲遲滯工役已。而則實無有助於本局。且莫重史草。轉相謄錄之際。不無訛誤漏泄之慮。一幷減下似好。而此後則郞廳進不進單子下。校讎之役。自某年某月至某月某日懸註以入之意分付。予曰。右副承旨入侍。申應顯進伏。予曰。今日坐直誰也。應顯曰。姑未停當矣。予曰。承旨新自西邑遞來。日前所達之外。民隱邑弊中有所更達者。一一陳達。應顯曰。以殺獄事。有所仰達者矣。予曰。然則一一陳白。應顯曰。車殷采夫妻事外。又有一漢事。償命則誠可矜矣。予曰。令本道道臣論理狀聞後。仍令該曹稟處也。
정조 5년 · 강
召見承旨申應顯于誠正閣。
정조 5년 · 목
予謂假注書李集斗曰。不見汝屢日矣。甚間日記幾盡修正乎。比聞汝有所痛云。今則何如。集斗曰。所痛處小可。而日記尙未盡修矣。予曰。今時不必言色目。而承旨則與左承旨徐有防同乎。與入侍注書李集斗同乎。應顯曰。臣父在時。謂臣等曰。黨論今世之痼弊。汝等兄弟。勿拘色目。勿病黨論云。故臣之兄弟。自以謂有公是非之心矣。
정조 5년 · 강
命內閣下位番次不備之時。直提學牌招。推移入直。
정조 5년 · 목
承旨徐有防啓言。昨伏見傳敎下者。內閣之曰堂曰郞。終涉無謂。此後視玉署大提學副提學之於玉堂之例。稱號事命下矣。內閣直提學。旣視玉署副提學則直提學亦當依玉署副提學例。似有入直之規。玆後直閣待敎。若或有徑出與不備之時。而下位番次。無當入之人。則直提學二員牌招。推移入直事。有本院啓辭爲之。而牌則閣臣自別。以本閣牌擧行。恐合事宜。臣適在該房。故敢此仰達矣。從之。
정조 5년 · 강
右議政李徽之上箚。請謄錄諸郞減下。後日登對索裁。賜批。
정조 5년 · 목
箚略曰。伏聞有謄錄諸郞減下之敎。固當登卽奉行。第念本局事勢。實有許多掣礙之端。有不容遽然減罷。而係關史事。不敢盡煩於文字之間。容竢後日登對。一經稟裁。敢構短箚。先暴事實。批以。旣有明日登對之便。容竢面商。仍命遣史官傳諭。
정조 5년 · 강
江華留守徐浩修疏辭新除居留之任。賜例批。
정조 5년 · 강
命兵曹郞廳史局兼帶人。竝減下。
정조 5년 · 목
敎曰。輪番輪廵之際。苟艱忒甚。兵曹郞廳史局兼帶人。一竝減下。此後切勿差擬。
정조 5년 · 강
命中學敎授黃昇源南學敎授李敬一。禁推分揀。
정조 5년 · 목
因昇源等禁推傳旨。敎以。竝分揀牌招。申飭擧行。
정조 5년 · 강
重推洪忠監司洪秉纉。
정조 5년 · 목
政院啓言。靑陽縣監李命瑀査啓。今始到院。特敎申飭之下。作査登聞。未免差遲。至於査啓末端。有此行査之擧云者。語涉不察。極可未安。原啓本雖已捧入。該監司不可無警。請從重推考。允之。
정조 5년 · 강
召見承旨金宇鎭徐有防及直閣徐鼎修于誠正閣。
정조 5년 · 목
予曰。左副承旨直閣入侍。金宇鎭徐鼎修進伏。命讀公事訖。分命有防宇鎭。書判付。予曰。內閣旣已新創。規模先定然後。可以成樣。而且況堂郞。皆是近密之臣。凡百擧行措置之事。絕勿泛忽也。鼎修等曰。臣等俱以百無肖似之人。猥荷聖上陶甄之恩。待罪淸選之任。前後下敎。不啻屢屢。臣等敢不誠心擧行乎。予曰。非但閣務之修擧。近來年少文官。無論私室公會。初不拘檢。惟意放倒。以諧謔跌宕。爲一能事。良可寒心。古不云乎。觀遠臣必自近臣。爾等俱以左右史。昵侍朝夕。從今以往。亟祛前前日浮薄之習。謹飭自持。以爲朝廷之表準也。鼎修等曰。咫尺前席。伏承下敎。屢屢敎誨。如慈父之敎迷子。臣等雖甚蒙騃。豈不一遵聖敎乎。予曰。益加勉之。
정조 5년 · 목
因四學闕直假官等刑曹照律啓目。敎以。事由襲謬。非特渠輩之罪。今番特爲分揀。後勿如是之意。嚴飭放送。他各司假官代直之處。亦必有是弊。吏曹無郞官久矣。是以無察飭之人。有此等弊端。雖堂上如欲申飭。則何必躬自摘奸然後。史官中使宣傳官等內摘奸。有執頉各司。吏曹堂上。難免責矣。
정조 5년 · 강
命罪人李命瑀照律。
정조 5년 · 목
義禁府啓言。罪人李命瑀歁瞞納供之罪。綻露於道臣査啓中。請以此照律。允之。
정조 5년 · 강
遣承旨詣 宗廟景慕宮。奉審摘奸。
정조 5년 · 강
宗廟夏享大祭親行時。 永禧殿。命依例遣大臣行祭。
정조 5년 · 목
禮曹啓言。來四月初三日 宗廟夏享大祭親行時。同日 永禧殿依例遣大臣行祭事。請知委。允之。
정조 5년 · 강
宗廟夏享大祭省牲省哭。命親臨磨鍊。
정조 5년 · 강
召見承旨金宇鎭鄭志儉及直閣徐鼎修于誠正閣。
정조 5년 · 목
予曰。明日本閣進箋。果無進退耶。鼎修曰。諸閣臣待開門齊會。早朝欲爲進箋矣。予曰。以巳時磨鍊以入。承旨中原任閣臣。以閣臣班進參好矣。志儉等曰。自外擧行。亦以閣班進參爲計矣。予曰。承旨出去。受由上京守令。自政院分付吏曹。使之催促下送也。
정조 5년 · 강
命新除江華留守。使之一兩日內辭朝。
정조 5년 · 목
敎曰。保障重地。不可一任其曠官。且今本府文籍武備。整頓藏棄弆。俱係急先之務。新除江華留守。使之一兩日內辭朝。
정조 5년 · 강
命庠製。申飭設行。
정조 5년 · 목
敎曰。庠製踰限。而學敎授一味違召。有情勢人之撕捱現職。已極乖當。無情勢人之逡廵爲事。又何有據。學敎授。興館銜逈異。未成篇。比半句差殊。以此以彼。兩敎授事。不可無示警之道。中學敎授黃昇源。南學敎授李敬一。爲先從重推考。更爲牌招。申飭設行。
정조 5년 · 강
勘放時囚成光默等。
정조 5년 · 목
義禁府啓言。成光默杖八十收贖。奪告身三等。敎以功議各減一等。又啓言。李命瑀杖一百流三千里收贖。告身盡行追奪。敎以。功減一等。
정조 5년 · 목
予曰。今日親臨受箋。非爲觀美也。意蓋深焉。朝筵屢屢下敎。非獨閣臣等。滿朝諸臣。皆能領會否。有防曰。臨箋下敎。極爲懇惻。臣等敢不仰體聖意。予曰。予之前後戒飭。不啻屢屢。而終不知止者。實予之苦心至意。近來有始無終。便成風習。不無始勤終怠之慮。故又此下敎矣。
정조 5년 · 목
領議政徐命善曰。此月將半。邦慶尙遲。下情不勝悶菀矣。予曰。尙無動靜。誠可泄泄。到今則人心恬安。企待之意漸緩矣。命善曰。產候之屢月踰過。閭闕之間。比比有之。人皆曰。踰月反好云矣。予曰。然而踰月太過。紆菀則甚矣。予曰。今日內閣進箋云。本閣原任堂上。一體進去似好矣。
정조 5년 · 강
命關西金稅不足。以別備錢推移以給。
정조 5년 · 목
戶曹判書鄭尙淳啓言。臣待罪關西時。因大臣陳達。成川慈山兩邑產金處。設店採取。而收其人總之稅。以貿所採之金。則稅錢合爲一千一百兩零。貿金爲二百五十兩零。每兩價錢四十兩。都合爲一萬三千八兩內。計除人總稅一千一百兩。則不足之數。爲八千九百餘兩矣。事當趁今區劃。而自本曹無他推移之道。故敢此仰達。予詢大臣。領議政徐命善曰。前道臣之意。則不欲使所採之金。散在民間。有此給價貿取之擧。而旣是行不得之政。且其辦出價錢。實爲難繼之道。此後則只捧其稅。更勿貿取。而已貿之價。他無區劃處。以前道臣別備錢。依此數推移以給事。請分付。從之。
정조 5년 · 강
命安州餉穀移來營下委折。帥臣論理啓聞。
정조 5년 · 목
領議政徐命善啓言。因右承旨申應顯所奏。以安州營還分送他邑事。有令廟堂稟處之命矣。餉穀之移來營下。專爲取耗之地。則雖散置各邑。亦無妨於取用耗條。何必移來營下。不恤貽弊於州民乎。此必有委折。爲先分付帥臣。商量便宜。論理啓聞後。請更爲稟處。從之。
정조 5년 · 강
命古群山分操節目。竝依施行。
정조 5년 · 목
領議政徐命善啓言。全羅監司徐有隣狀啓以爲。古群山分操節目。今始成出。列錄于左。而措置之道。纖悉無遺。臣以海西已行之例。參互商量。又使諸將臣。各出意見。而別無往復釐改之端。竝依此施行事。分付道帥臣。其中自京措處者。令各該營門。請劃卽擧行。從之。
정조 5년 · 강
命遐方文官可合守令察訪者。隨窠差擬。
정조 5년 · 목
領議政徐命善啓言。我聖上特軫遐方文官。一斥不復。除出蔭仕十窠。以爲疏通甄敍之地。甚盛擧也。抱紅牌而老餓田里者。擧有欣欣相告之喜。慰悅之政。無過於此。行之未久。漸歸無實。畢竟區處一都事而止。渠輩之言曰。乍復旋罷。徒煩往來。反不如安於耕鑿之爲便。此則銓曹之責。若其已滿年限者。雖差遣驛丞。猶勝於道幕之終歸落莫。更爲申飭銓曹。就其中可合守令察訪者。隨窠差擬。請俾有當初變通之至意。敎以。所奏甚好。以此意另飭銓曹。俾無無實之歎也。
정조 5년 · 강
重推刑曹參議李象靖。
정조 5년 · 목
領議政徐命善啓言。朝家之超擢李象靖。蓋出於收拾人才。慰悅嶺南之意。而象靖一番辭疏之後。寂然無動靜。殊甚訝惑。刑曹參議李象靖從重推考。各別催促。請使之卽爲上來。從之。
정조 5년 · 강
命謝恩使回咨中。別賜縀撰表。付送來頭節使。
정조 5년 · 목
領議政徐命善啓言。今番謝恩使回咨中。別賜縀事。所當具方物謝恩。而旣有勿送方物之皇旨。則不必更具方物。以此撰表付送於來頭節使之意。請分付槐院及該曹。從之。
정조 5년 · 강
命內閣進箋時。原任閣臣參於別班。
정조 5년 · 목
敎曰。今日內閣御筆奉安時。及進箋時時原任閣臣。旣命竝參。進箋時箋文頭辭。有掣肘之端。分東西班。原任參於別班。此後如有原任進參之事。準此施行。仍令本閣該曹知悉。
정조 5년 · 강
命都政陞資五人中。未赴任降資之代。堂下已準履歷人陞擬。
정조 5년 · 목
兵曹判書洪樂性啓言。武臣新資。每都目只陞五人。散政則不得爲之。而曾於丙戌年。因大臣所奏。都政陞資人中。有頉降資。則雖散政。以堂下已準履歷人陞擬。以充五人之數事。定式矣。去十二月都政。新資中晉州前營將李始喆。未赴任降資。似當以堂下陞擬。而未及經稟。不得擧行矣。來頭如有陞資窠。則依定式陞擬。恐合疏通之政。故敢此仰達。請下詢大臣處之。予詢大臣。領議政徐命善曰。旣有定式。則似當以此施行。而若非未赴任之代。則亦不可輕議矣。從之。
정조 5년 · 강
命北道兩邑賑事。監司據實狀聞。
정조 5년 · 목
敎曰。北道兩邑賑事。守宰果能精實抄飢。而道無餓殍之慘。民有回蘇之望乎。每一思惟。若悶在已。見今春序已暮。東作伊始。壯丁之可以作業者。種糧何以繼給。窮民之無以聊生者。粥米何以均俵。一或疏忽。不但名存實無。無若不賑之爲愈。以此意。自備局另爲措辭。今日內行會該道。使之發遣褊裨。探其已往之虛實。察其來頭之勤怠。從所聞據實狀聞。亦當有從近憑驗之道。自監司愓念擧行。一體嚴飭。
정조 5년 · 강
奎章閣。以親臨玉堂講學儀參酌啓。
정조 5년 · 목
本閣啓言。卽伏見傳敎下者。再明日本院親臨時。禮數儀度。略倣臨學官之儀。兼考 先朝臨署故事。仍又參酌有宋幸院事蹟。依博考例。論理草記事命下矣。臣等取考玉堂故事。則 先朝臨幸開講。前後屢次。而皆以入直儒臣擧行。惟乙未七月臨幸時。我殿下侍坐。領事知事儒臣承旨特進官兩司長官春坊。具以黑團領入侍。 上講大學經一章。我殿下講聖學輯要。講畢。奏軒架上壽進爵。又考宋史。則紹興十七年。新䢖秘書省。車駕臨章。二十七年。又幸秘書省至右文殿。諸學士遂進屢朝御書御製晉唐書畵三代古器。皇太子宰臣以下觀訖。群臣再拜退。竊伏念 先朝故事。則蓋倣冑筵會講之規。與今體貌不同。宋朝已例。則事實略具。而儀文未詳。惟是五禮儀之規學儀。可以參酌傍照。故臣等敢將膚淺之見。損益條件仰稟。睿裁。
정조 5년 · 강
召見直提學鄭民始于誠正閣。
정조 5년 · 목
予曰。明日本閣殿坐擧行。何以爲之乎。民始曰。本閣創設屬耳。下吏皆是外各司兼吏。凡百擧行。殆不成樣矣。予曰。進講册子。自何處待令乎。民始曰。本閣非無册子。而擧行之節甚生疏。欲以弘文館待令。而經稟後。可以擧行矣。予曰。自本閣待令。予曰。明日漢學講。先爲開講後。仍詣本閣。將爲受講。日力果無不足之慮耶。民始曰。春晷正長。似無不足之慮矣。
정조 5년 · 강
命不參班三司。特爲敍用。
정조 5년 · 목
敎曰。向者事。固知其萬萬寒心。追聞事實。轉相錯傳之致云。不參侍臣班三司。特爲敍用。
정조 5년 · 강
遞校理李敬一。副校理黃昇源徐有成。副修撰鄭淵淳徐鼎修。以朴天衡爲應敎。洪明浩爲副應敎。李時秀爲校理。李謙彬柳孟養爲副校理。趙鼎鎭爲修撰。沈樂洙洪文泳爲副修撰。李命植爲知經筵。
정조 5년 · 목
敎曰。明當臨署。而館官無故人。只有入直上下番云。在外有情病未肅拜及時帶閣職人員。幷許遞。館與閣何異。臨署時亦欲召接館官。討論經義。經筵中閣臣兼帶人員及在外人許遞。與玉堂有闕之代。前望單子入之。待下批牌招。竝令來朝來候玉署門外。
정조 5년 · 강
奎章閣。以進講册子別單啓。
정조 5년 · 목
本閣。以明日親臨本院時進講册名別單啓。敎以。當講近思錄初卷。以此知悉。
정조 5년 · 강
命今日殿坐。退行明日。
정조 5년 · 목
敎曰。雨勢如此。今日殿坐。退行明日。
정조 5년 · 목
以沈命德爲司諫。權坪林濟遠爲掌令。宋民載徐郁修爲持平。尹在醇爲獻納。任希遠鄭益祚爲正言。徐有寧爲同經筵。徐簡修爲古阜郡守。權以綱爲副修撰。
정조 5년 · 강
以權導洪樂命爲同經筵。
정조 5년 · 목
因同經筵望筒。敎以。前望單子入之。
정조 5년 · 강
十九日 毅宗皇帝忌辰望拜禮。命躬行。
정조 5년 · 목
因政院啓稟。敎以。謹當躬行矣。
정조 5년 · 강
御仁政殿。行漢學講。仍御摛文院。行講義。仍御弘文館。行講義。考官鄭弘淳鄭尙淳蔡弘履。參考官李敬養李致中柳義養兪恒柱。○領經筵徐命善知經筵鄭尙淳金熤。同經筵李命植鄭昌聖。承旨金夏材。玉堂朴天衡李時秀李鼎運李謙彬柳孟養趙鼎鎭朴天行權以綱。假注書李集斗趙興鎭。兼春秋趙鍚晦。記事官金載瓚。